সানা
সানা (এছাড়া সানা'য়া; আরবি: صنعاء Ṣan‘ā’ উচ্চারণ [sˤɑnʕaːʔ], ইয়েমেনি আরবি: [ˈsˤɑnʕɑ]) ইয়েমেনের রাজধানী ও বৃহত্তম শহর ও সানা গভর্নরেটের কেন্দ্রবিন্দু। সানা শহর গভর্নরেটের অংশ নয়, বরং এটি পৃথক প্রশাসনিক জেলা "আমানত আল-আসেমাহ" এর মাধ্যমে নিয়ন্ত্রিত হয়। ইয়েমেনের সংবিধান অনুযায়ী সানা দেশটির রাজধানী, যদিও ২০১৪-১৫ ইয়েমেনি অভ্যুত্থানের পর আন্তর্জাতিকভাবে সরকারের সকল প্রশাসনিক দপ্তর এডেনে স্থান্তরিত করা হয়েছে। ২০১৫ সালে মার্চে রাষ্ট্রপতি মানসুর হাদি কর্তৃক এডেনকে অস্থায়ী রাজধানী হিসাবে ঘোষণা করা হয়েছিল। সানা পৃথিবীর সবচেয়ে প্রাচীনতম শহরগুলোর একটি। এটি পৃথিবীর সর্বোচ্চ রাজধানী শহরগুলোর মধ্যে একটি, সমুদ্রপৃষ্ঠ থেকে এর উচ্চতা ২,৩০০ মিটার (৭,৫০০ ফুট)। সানার আনুমানিক জনসংখ্যা প্রায় ১,৯৩৭,৫০০ জন (২০১২), যা তাকে ইয়েমেনের সর্ববৃহৎ শহরে পরিনত করেছে। পুরাতন সানা শহর হল ইউনেস্কো ঘোষিত একটি বিশ্ব ঐতিহ্যবাহী স্থান।